נועה תשבי

נועה טוהר תשבי (נולדה ב-22 במאי 1975) היא שחקנית, מפיקה בפועל ומנחה ישראלית.

ביוגרפיה
נועה תשבי נולדה בשכונת רמת אביב שבתל אביב. אמה, יעל תשבי-ארצי, הייתה נשואה בנישואיה הראשונים לטייס חיל האוויר רב-סרן  (בן יואל ופניה), שנעלם עם מטוסו במימי מפרץ סואץ חודשים ספורים לאחר מלחמת ששת הימים של צה"ל. מנישואים אלו נולדו שתי בנותיה הראשונות, מירה, המפתחת שיטת יוגה נשית ומיכל ארצי, מאמנת בשיטת הריצה צ'י ראנינג. כעבור מספר שנים נישאה לדניאל תשבי, אביה של נועה. לאחר גירושיהם בילדותה, אביה דניאל תשבי נשא לרעיה את הפסיכולוגית הקלינית דניאלה אוראל. סבה מצד אמה הוא הדיפלומט חנן יבור.

בעצת מקובל הוסיפה תשבי לשמה את השם האמצעי טוהר.

את שירותה בצה"ל עשתה בלהקת חיל חינוך, שם הבינה שאמנויות הבמה הן התחום המתאים עבורה, והיא החלה לחפש בתי ספר למשחק בארצות הברית עוד במהלך שירותה.

קריירה

בישראל 
הופעתה הטלוויזיונית הראשונה, בגיל 15, הייתה בשנת 1990 בסדרת הילדים "קריאת כיוון" לצדו של רוני פינקוביץ'. בנעוריה השתתפה במחזמר "מאחורי הקולות של המוזיקה". במסגרת חברותה בלהקת הנוער התל אביבית "השכנים של צ'יץ'" השתתפה בהפקה הראשונה של המחזמר התנ"כי "דוד" מאת ירון כפכפי בתפקיד אביגיל, אשתו של דוד המלך. כשנה מאוחר יותר הנחתה את תוכנית הנוער, "אולפנוער" בערוץ 2, וגם הקימה להקה משלה בשם קקטוס.

בשנים 1995–1999 שיחקה תשבי באופרת הסבון הישראלית "רמת אביב גימל", בתפקיד מעצבת האופנה דפנה מאור. בתקופה זו למדה בארץ משחק מול מצלמה ופיתוח קול.

בשנת 1996 הקימה ביחד עם בן-זוגה דאז, המוזיקאי גל אשר, את להקת "נונה (Nona)", הרכב ישראלי אשר יצר מוזיקה בסגנון מיינסטרים ופופ בשפה האנגלית. הלהקה הוציאה אלבום אחד בשנת 1997 בחברת "הליקון", שנקרא בפשטות "Nona" ובו בלטו בעיקר השירים "Swim" (לו צולם וידאו קליפ בבימויו של גיא שגיא) ו-"Leave Me Alone" (לו נעשו שש גרסאות רמיקס שהודפסו על גבי סינגל שנשלח לתחנות הרדיו), והתפרקה כשנה לאחר צאת האלבום עקב פרידתה של תשבי מאשר ועזיבתה לחו"ל.

בתחום המשחק השתתפה בגרסה הישראלית למחזמר "סיפור הפרברים" בתפקיד אניטה.

בשנת 1997 השתתפה בדיבוב העברי של הסרט "הרקולס" של חברת וולט דיסני, בתפקיד מגארה.

בשנים 1997–1998 הנחתה את תחרות מלכת היופי. ב-2001 שיחקה בסרט "חמש דקות בהליכה".

בשנת 2007, תשבי הנחתה את תוכנית המציאות הישראלית "הדבר הגדול הבא" ששודרה בערוץ 2 בזכיינית רשת, והשתתפה במספר פרקים בסדרת הדרמה הקומית הישראלית "לא הבטחתי לך" ב-yes.

בין השנים 2010–2014 התארחה תשבי שלוש פעמים כפאנליסטית בתוכנית "מצב האומה".

בנובמבר 2011 דורגה במקום השלישי ברשימת הדוגמניות המרוויחות בישראל של כתב העת "פורבס ישראל", עם הכנסה מוערכת של 740,000 ש"ח.

כיכבה בקמפיין מקומי לעידוד התיירות.

החל משנת 2016 תשבי נהפכה לפרזנטורית של חברת הטיפוח "גאיה קוסמטיקס". ב-2017 פרסמה את מותג העיצוב "מיכל נגרין".

היא הנחתה את טקס קבלת הפנים על השטיח האדום באירוויזיון 2019 שהתקיים בתל אביב.

בנוסף ב-2019 הנחתה את האירוע לציון 70 שנה לתחרות מלכת היופי.

ביוני 2022 נבחרה על ידי מגזין פורבס ישראל כאחת מ-50 הנשים המשפיעות בישראל.

בארצות הברית
ב-1997 עברה תשבי להתגורר בארצות הברית. בתחילה נרשמה ללימודים בבתי ספר פרטיים בלוס אנג'לס למשחק, ריקוד ופיתוח קול.

בשנת 2003 החלה לקבל תפקידים, לרוב חד-פעמיים, בסדרות טלוויזיה בארצות הברית. הסדרה הראשונה בה השתתפה הייתה "המופע של דרו קארי", ולאחר מכן השתתפה בסדרות טלוויזיה אמריקאיות נוספות, בהן "מכושפות", "CSI: מיאמי", "מסע בין כוכבים: אנטרפרייז", "ניפ/טאק", "מיס מאץ'", "זיווגים" ועוד.

תשבי השתתפה גם במספר סרטים הוליוודיים, כשבקיץ 2005 שיחקה בסרט המדע-הבדיוני "איילנד" ("האי") בבימוי של מייקל ביי. ב-2006 גילמה מרגלת בסרט האימה "הצהרה חוקית" בכיכובן של לורן הולי ולייסי שאבר.

בשנים 2006 ו-2007 שימשה כמפיקה בפועל לגרסה האמריקאית של "בטיפול" ברשת HBO, אותה הצליחה למכור ל-HBO ביחד עם יוצר הסדרה המקורית הישראלית, חגי לוי.

בשנת 2009 הופיעה בארבעה פרקים בעונה השלישית של הסדרה האמריקאית "אהבה גדולה" ברשת HBO, בה גילמה דמות של עורכת דין ישראלית. באותה שנה בסדרת העוקץ גילמה לפרק אחד סוכנת מוסד לשעבר בשם מיכל דיין שעובדת עם נוכלים, ואף מקללת בעברית.

ב-2015 שיחקה את ליאת בסדרה האמריקאית "דיג", שנוצרה על ידי התסריטאי והבמאי הישראלי גידי רף.

בשנת 2017 הופיעה בפרק ארבע בעונה הרביעית של הסדרה האמריקאית "הרומן" ברשת Showtime, שהישראלי חגי לוי היה אחד מיוצריה וממפיקיה בפועל, בה גילמה דמות של מטפלת EMDR.

פעילות ועמדות פוליטיות
בינואר 2017 עוררה סערה כשהחליטה להגיב לצו איסור הכניסה (צו נשיאותי 13769 – "הגנה על האומה מפני כניסת טרוריסטים זרים לתוך ארצות הברית") לאזרחים משבע מדינות מוסלמיות (מתוך 50 מדינות מוסלמיות בעולם) עליו חתם נשיא ארצות הברית הנכנס דונלד טראמפ, עקב אזהרות טרור, ובעקבותיו תשבי פרסמה פוסט בו היא קראה להמון להשמיע את קולו ומשווה את המתחולל באמריקה לשואה: "השואה סבבה סביב הפתרון הסופי ומחיקת כל היהודים, בדיוק כמו שהאיסור הזה הוא נגד כל המוסלמים". פוסט זה גרר תגובות שליליות רבות נגדה בקרב מגיבים פרו-ישראלים. בהמשך תשבי עוררה הדים בתקשורת בישראל כשכינתה את נשיא ארצות הברית דונלד טראמפ "לאומן לבן ואוהד נאצים", ש"נותן לאנטישמיות לחזור".

בבחירות בארצות הברית 2020 תשבי פנתה לעוקביה הרבים ברשתות החברתיות, צירפה תמונה שלה עם הסטיקר האמריקאי "הצבעתי" וכתבה: "הצביעו לערכים שלכם, לא לפחדים", ותייגה את מועמד המפלגה הדמוקרטית, ג'ו ביידן.

באפריל 2021, הוציאה ספר בשם "Israel: A Simple Guide To The Most Misunderstood Country On Earth" ("ישראל: המדריך הפשוט למדינה הכי לא מובנת בעולם").

באפריל 2022 שר החוץ יאיר לפיד הודיע כי ימנה אותה לשליחה המיוחדת של משרד החוץ למאבק באנטישמיות ובדה לגיטימציה. באפריל 2023 סיים משרד החוץ את ההתקשרות איתה.

באוקטובר 2023, תשבי, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות מתקפת הפתע על ישראל. הקמפיין שהושק לצד המכתב נקרא . המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. בנוסף לכך, הפיצה סרטוני הסברה רבים המציגים את אכזריותם הקשה של הטרוריסטים של חמאס כלפי אזרחי עוטף עזה ביום 7 אוקטובר 2023 ובימים שלאחריו.

חיים אישיים
ב-2008 נישאה למנחה הטלוויזיה והרדיו האוסטרלי ממוצא יהודי, אנדרו (אושר) גינסברג . בסוף 2011 השניים התגרשו.

בשנת 2013 החלה בזוגיות עם איש העסקים האמריקאי רוס הינקל (Ross Hinkle), ובנובמבר 2015 נולד בנם. ב-2021 השניים נפרדו.

פילמוגרפיה והצגות

קישורים חיצוניים

 

 נועה תשבי, באתר מגזין יופי!
 נועה תשבי, ב-Tv.com
נעה תשבי באתר "מובילים במשק", 12 באפריל 2017
 
 
 
 
 
 
 
 הדס בשן, נועה תשבי אופטימית מתמיד, באתר את, 5 בפברואר 2017
 
 
 
 
 
 איתי זהוראי, ״נועה תשבי: השגרירה״, באתר פורבס ישראל, 30 ביוני 2022

הערות שוליים

שחקניות קולנוע וטלוויזיה ישראליות
שחקניות תיאטרון ישראליות
שחקני תיאטרון ישראלים
שחקני מחזות זמר ישראלים
זמרות ישראליות
זמרות השרות בעברית
תל אביב-יפו: דוגמנים
דוגמניות ישראליות
דוגמנים ישראלים
מהגרות מישראל לארצות הברית
מהגרים מישראל לארצות הברית
סגל רשת
מנחות טלוויזיה ישראליות
חברי להקת השכנים של צ'יץ'
חברות להקת חיל החינוך
חברי להקת חיל החינוך
מנחי תחרויות יופי
מפיקות טלוויזיה ישראליות
מפיקי טלוויזיה ישראלים
מנחים ישראלים
ישראליות שנולדו ב-1975
ישראלים שנולדו ב-1975
פעילי הסברה ישראלית